b'\n_START_ARTICLE_\nLassie\n_START_PARAGRAPH_\nLassie, en hund av rasen collie, blir av mange regnet som \xc2\xabverdens mest kjente hund\xc2\xbb. Hunden er en kjent og kj\xc3\xa6r figur over store deler av verden, fra flere filmer, TV-serier og b\xc3\xb8ker opp igjennom \xc3\xa5rene. Det amerikanske filminstituttet har k\xc3\xa5ret Lassie til filmhistoriens 39. beste helteskikkelse.\n_START_SECTION_\nLassie blir til\n_START_PARAGRAPH_\nLassie ble skapt av den britisk-amerikanske forfatteren Eric Knight i den sagnomsuste fortellingen Lassie Come-Home, f\xc3\xb8rst publisert som novelle i Saturday Evening Post i 1938, og deretter som roman i 1940. I Knights historie er det en ung gutt fra Yorkshire som eier en eksepsjonelt pen og lojal collie, men da familien havner i \xc3\xb8konomiske problemer m\xc3\xa5 hunden selges til en rik adelsmann. B\xc3\xa5de hunden og gutten s\xc3\xb8rger over separasjonen, og det blir enda verre da den nye eieren transporterer Lassie flere hundre kilometer unna til sin eiendom i Skottland. Colliens instinkter og mot f\xc3\xb8rer imidlertid til at den r\xc3\xb8mmer, og boken f\xc3\xb8lger Lassies desperate reise hjem til gutten hun elsker._NEWLINE_I 1943 ble boken filmatisert, i det som skulle bli den f\xc3\xb8rste filmen om Lassie, under tittelen Flukten, en film som fulgte handlingen i boken. Roddy McDowall hadde hovedrollen. Etter dette har det v\xc3\xa6rt flere oppf\xc3\xb8lgere, TV-serier og \xc2\xabspin-offs\xc2\xbb._NEWLINE_Lassie ble s\xc3\xa5 popul\xc3\xa6r at den, som en av kun tre hunder, fikk sin egen stjerne p\xc3\xa5 Hollywood Walk of Fame. De to andre hundene som har f\xc3\xa5tt sin egen stjerne der var Rin Tin Tin og Strongheart._NEWLINE_I TV-serien Lassie som gikk 1954\xe2\x80\x931974 hadde hunden flere eiere, de f\xc3\xb8rste to var Jeff (Tommy Rettig) og Timmy (Jon Provost). Begge var g\xc3\xa5rdsgutter som ofte trengte hjelp fra sin superintelligente hund for \xc3\xa5 komme ut av vanskelige situasjoner. June Lockhart, som tidligere hadde opptr\xc3\xa5dt i Lassies s\xc3\xb8nn, tok over rollen som Timmys mor etter Cloris Leachman. Ranger Corey kom senere inn som eier, og da serien n\xc3\xa6rmet seg slutten dro Lassie ut p\xc3\xa5 egen h\xc3\xa5nd, uten noen ordentlig eier.\n_START_SECTION_\nFiguren Lassie\n_START_PARAGRAPH_\nDen f\xc3\xb8rste som hadde rollen som Lassie var hunden \xc2\xabPal\xc2\xbb, en collie som opprinnelig kom fra Glamis Collies of California. Den opprinnelige eieren kunne ikke trene hunden, og leide inn Weatherwax Trained Dogs for \xc3\xa5 gj\xc3\xb8re jobben. Da eieren ikke kunne betale regningen, tok dyretrener Rudd Weatherwax over eierskapet til hunden, sammen med broren Frank. F\xc3\xb8r Pal d\xc3\xb8de ble han parret med en rekke tisper, noe som f\xc3\xb8rte til tallrike etterkommere._NEWLINE_Ni av Pals etterkommere har ogs\xc3\xa5 spilt rollen som Lassie. Alle de ni var hannhunder, til tross for at figuren Lassie var ei tispe. \xc3\x85rsaken til dette er at hannhundene har en tykkere og mer prektig pels, og derfor beholder mer fylde under r\xc3\xb8ytingen enn tispene gj\xc3\xb8r. For \xc3\xa5 unng\xc3\xa5 un\xc3\xb8dige avbrekk i filmingen ble derfor hannene foretrukket.'